Sag T-242/17

SC

mod

Eulex Kosovo

»Annullations- og erstatningssøgsmål – voldgiftsbestemmelse – fælles udenrigs- og sikkerhedspolitik – ansatte ved EU’s internationale missioner – flere på hinanden følgende tidsbegrænsede ansættelseskontrakter – intern udvælgelsesprøve – udvælgelseskomitéens upartiskhed – ikke-forlængelse af en tidsbegrænset kontrakt – delvis omkvalificering af søgsmålet – ansvar i kontraktforhold – ansvar uden for kontraktforhold – økonomisk og ikke-økonomisk skade – åbenbart, at søgsmålet delvis ikke kan antages til realitetsbehandling, delvis er retligt ugrundet«

Sammendrag – Rettens kendelse (Niende Afdeling) af 19. september 2018

Annullationssøgsmål – akter, der kan være genstand for søgsmål – akter, der afføder bindende retsvirkninger – afgørelse, der meddeler sagsøgeren, at vedkommende ikke har bestået en intern udvælgelsesprøve til en international EU-mission, og afgørelse om ikke-forlængelse af vedkommendes ansættelseskontrakt – omfattet – akter, der afføder sådanne retsvirkninger uden for parternes kontraktforhold, og som indebærer udøvelse af offentligretlige beføjelser, som er tillagt den kontraherende myndighed

Retslig procedure – retsgrundlaget for et søgsmål – sagsøgerens og ikke Unionens retsinstansers valg – søgsmål anlagt på grundlag af artikel 272 TEUF – søgsmål støttet på tilsidesættelse af EU-rettens bestemmelser med påstand om annullation af afgørelser – Unionens retsinstansers mulighed for omkvalificering af søgsmålet

I henhold til artikel 21, stk. 1, i statutten for Den Europæiske Unions Domstol, der i medfør af samme statuts artikel 53, stk. 1, og procesreglements artikel 76, litra d) og e), finder anvendelse på rettergangsmåden ved Retten, skal en stævning angive søgsmålets genstand, de anbringender og argumenter, der gøres gældende af sagsøgeren, samt en kortfattet fremstilling af disse anbringender og påstande. Disse angivelser skal være tilstrækkelig klare og præcise til, at sagsøgte kan tilrettelægge sit forsvar, og til, at Retten i givet fald på det foreliggende grundlag kan tage stilling til sagen. Af retssikkerheds- og retsplejehensyn er det en forudsætning for, at en sag kan antages til realitetsbehandling, at de væsentligste faktiske og retlige omstændigheder, som søgsmålet støttes på, fremgår af selve stævningen, eventuelt kortfattet, men dog på en sammenhængende og forståelig måde. Hvad nærmere bestemt angår parternes påstande er det disse påstande, der fastlægger sagens genstand. Det må derfor kræves, at parterne klart og utvetydigt har præciseret deres påstande. (jf. præmis 24 og 25)

Jf. afgørelsens tekst. (jf. præmis 26)

Det påhviler sagsøgeren at vælge retsgrundlaget for sit søgsmål og ikke Unionens retsinstanser selv at vælge det mest korrekte retsgrundlag. I forbindelse med et søgsmål, der er anlagt på grundlag af artikel 272 TEUF med påstanden om annullation af afgørelser fra Unionens organer, kontorer og agenturer, hvor sagsøgeren ikke har gjort noget anbringende, klagepunkt eller argument, der vedrører bestemmelserne i kontrakten, gældende, men derimod har fremsat annullationsanbringender med henblik på, at det fastslås, at de anfægtede afgørelser er behæftet med mangler, der er særligt kendetegnende for administrative akter, må det imidlertid fastslås, at det nævnte søgsmål anses for at vedrøre en annullationspåstand, der er nedlagt på grundlag af bestemmelserne i artikel 263 TEUF. (jf. præmis 27, 43 og 46)

Retsakter, som er en uadskillelig del af et kontraktforhold, har kontraktmæssig karakter. Såfremt en akt har til formål at afføde bindende retsvirkninger, der ligger uden for parternes kontraktforhold, og som indebærer udøvelse af de offentligretlige beføjelser, som er tillagt den kontraherende institution i sin egenskab af administrativ myndighed, skal den nævnte akt derimod være genstand for et annullationssøgsmål i henhold til artikel 263 TEUF. I denne henseende udgør afgørelsen om at afholde en intern udvælgelsesprøve inden for en international EU-mission en administrativ akt og er ikke truffet på grundlag af den ansættelseskontrakt, som sagsøgeren indgik med den mission, hun arbejdede for. Følgelig kan den afgørelse, der meddelte sagsøgeren, at hun ikke havde bestået en intern udvælgelsesprøve til en sådan international EU-mission, og som blev vedtaget af udvælgelseskomitéen i forbindelse med denne interne udvælgelsesprøve, for det første adskilles fra den nævnte kontrakt og udgør for det andet en retsakt, der kan gøres til genstand for et annullationssøgsmål, for så vidt som den har til formål at afføde bindende retsvirkninger, der ligger uden for parternes kontraktforhold, og som indebærer udøvelse af de offentligretlige beføjelser, som er tillagt denne internationale EU-mission i sin egenskab af administrativ myndighed. (jf. præmis 36 og 39-42)

Jf. afgørelsens tekst. (jf. præmis 58)

Unionens ansvar uden for kontraktforhold i henhold til artikel 340, stk. 2, TEUF på grund af ulovlig adfærd udvist af dens organer er undergivet en række betingelser, nemlig at institutionens kritiserede adfærd har været retsstridig, at der er indtrådt et tab, og at der er årsagsforbindelse mellem den ulovlige adfærd og det angivelige tab. Årsagsforbindelse som omhandlet i artikel 340, stk. 2, TEUF antages at foreligge, når der er en tilstrækkelig direkte årsagsforbindelse mellem institutionernes adfærd og tabet, hvilket det påhviler sagsøgeren at føre bevis for. (jf. præmis 58 og 61)